נמל יפו הואר בוורוד להעלאת המודעות לסרטן השד - וואלה! חדשות
למען עתיד טוב יותר: נמל יפו הואר בוורוד
הנמל הואר באור ורוד במסגרת יוזמה עולמית להעלאת המודעות לסרטן השד. במסגרת הקמפיין מוארים אתרים לאומיים והיסטוריים ברחבי העולם. המארגנים: מסר דרמטי שמעצים נשים
פורסם: יום שבת, 02 באוקטובר 2010, 19:46
נמל יפו ההיסטורי הואר הערב (שבת) באור ורוד, במסגרת קמפיין המודעות העולמי לסרטן השד. הנמל ביפו מצטרף לכ-200 אתרים היסטוריים ולאומיים ברחבי העולם, שיוארו גם הם בוורוד במהלך החודש הקרוב. בין המדינות שמשתתפות בקמפיין: ארצות הברית, יוון, אוסטרליה והודו.
הנמל ביפו מצטרף לכ-200 אתרים היסטוריים ולאומיים ברחבי העולם (צילום: יח"ץ)
בעבר הוארו גם מגדלי עזריאלי (ארכיון: שרון בוקוב)
מאחורי היוזמה עומדת האגודה למלחמה בסרטן בשילוב עם קבוצת "אסתי לאודר" שמקיימת את הקמפיין זו השנה ה-11. לדברי המארגנים, מדובר בדרך דרמטית להפיץ את מסר הצלת החיים, במטרה להעצים ולחזק מיליוני נשים בכל מקום. במסגרת הפרויקט הוארו בעבר גשר המיתרים בירושלים, מגדלי עזריאלי בת"א, מגדל דוד בירושלים, היכל הספר בירושלים, מגדל שלום בת"א, ומגדל אביב בבורסת היהלומים ברמת גן.
ואילו בעולם יוארו במסגרת הפרויקט בניין הפרלמנט האוסטרלי וכן הספרייה הלאומית במדינה, באוסטריה יוארו טירת שונבורן ומוזיאון לאנטוס, בצ'ילה יוארו בניין העירייה לאס קונדאס ובניין הממשלה לה מנודאה ובהודו יואר הטאג' מהאל.